title: 2012/566/ES: Eiropas Parlamenta Lēmums ( 2012. gada 10. maijs ) par Eiropas Policijas akadēmijas 2010. finanšu gada budžeta izpildes apstiprināšanu#Eiropas Parlamenta Rezolūcija ( 2012. gada 10. maijs ) ar konstatējumiem, kas ir neatņemama daļa no lēmuma par Eiropas Policijas akadēmijas 2010. finanšu gada budžeta izpildes apstiprināšanu

text:
               17.10.2012

               LV

               Eiropas Savienības Oficiālais Vēstnesis

               L 286/156

         EIROPAS PARLAMENTA LĒMUMS
   (2012. gada 10. maijs)
   par Eiropas Policijas akadēmijas 2010. finanšu gada budžeta izpildes apstiprināšanu
   (2012/566/ES)
   EIROPAS PARLAMENTS,

               —

               ņemot vērā Eiropas Policijas akadēmijas 2010. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Policijas akadēmijas 2010. finanšu gada pārskatiem, ar Akadēmijas atbildēm (1),

               —

               ņemot vērā Padomes 2012. gada 21. februāra ieteikumu (06083/2012 – C7-0051/2012),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Padomes 2005. gada 20. septembra Lēmumu 2005/681/TI, ar ko izveido Eiropas Policijas akadēmiju (CEPOL) (3), un jo īpaši tā 16. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

               —

               ņemot vērā Komisijas 2011. gada 30. jūnija Lēmumu C(2011) 4680, ar ko Eiropas Policijas akadēmijai, pamatojoties uz tās pieprasījumu, tiek atļauts piemērot atkāpi no Regulas (EK, Euratom) Nr. 2343/2002 noteikumiem,

               —

               ņemot vērā Eiropas Policijas akadēmijas 2010. gada 12. jūlija ziņojumu par privātu izdevumu atlīdzināšanu (10/0257/KA),

               —

               ņemot vērā Eiropas Policijas akadēmijas uzdevumā veikto ārējo revīziju par privātu izdevumu atlīdzināšanu (līgums Nr. CEPOL/2010/001),

               —

               ņemot vērā galīgo ziņojumu par Eiropas Policijas akadēmijas piecu gadu darbības ārējo novērtējumu (līgums Nr. CEPOL/CT/2010/002),

               —

               ņemot vērā Tiesiskuma, brīvības un drošības ģenerāldirektorāta 2009. gada darbības pārskatu,

               —

               ņemot vērā Eiropas Policijas akadēmijas ceturto progresa ziņojumu par daudzgadu rīcības plāna 2010.–2014. gadam izpildi,

               —

               ņemot vērā Revīzijas palātas ziņojumu par Eiropas Policijas akadēmijas daudzgadu rīcības plāna 2010.–2014. gadam izpildi,

               —

               ņemot vērā Iekšējās revīzijas dienesta 2011. gada 4. jūlija piezīmi (ats.: Ares (2011) 722479) attiecībā uz Eiropas Policijas akadēmijas trešo progresa ziņojumu par daudzgadu rīcības plāna 2010.–2014. gadam izpildi,

               —

               ņemot vērā Eiropas Policijas akadēmijas ziņojumu par to, kā tiek īstenota Eiropas Parlamenta rezolūcija par Eiropas Policijas akadēmijas 2009. finanšu gada budžeta izpildes apstiprināšanu, un tā pielikumus,

               —

               ņemot vērā Eiropas Policijas akadēmijas sagatavoto pārskatu par publiskā iepirkuma rokasgrāmatas piemērošanu laikposmā no 2010. gada 1. jūlija līdz 2011. gada 1. jūlijam un tā pielikumu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0119/2012),

               1.

               sniedz Eiropas Policijas akadēmijas direktoram apstiprinājumu par Akadēmijas 2010. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Policijas akadēmijas direktoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 366, 15.12.2011., 134. lpp.

      (2)  OV L 248, 16.9.2002., 1. lpp.

      (3)  OV L 256, 1.10.2005., 63. lpp.

      (4)  OV L 357, 31.12.2002., 72. lpp.

      EIROPAS PARLAMENTA REZOLŪCIJA
      (2012. gada 10. maijs)
      ar konstatējumiem, kas ir neatņemama daļa no lēmuma par Eiropas Policijas akadēmijas 2010. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā Eiropas Policijas akadēmijas 2010. finanšu gada galīgos pārskatus,

                  —

                  ņemot vērā Revīzijas palātas ziņojumu par Eiropas Policijas akadēmijas 2010. finanšu gada pārskatiem, ar Akadēmijas atbildēm (1),

                  —

                  ņemot vērā Padomes 2012. gada 21. februāra ieteikumu (06083/2012 – C7-0051/2012),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

                  —

                  ņemot vērā Padomes 2005. gada 20. septembra Lēmumu 2005/681/TI, ar ko izveido Eiropas Policijas akadēmiju (CEPOL) (3), un jo īpaši tā 16. pantu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

                  —

                  ņemot vērā Komisijas 2011. gada 30. jūnija Lēmumu C(2011) 4680, ar ko Eiropas Policijas akadēmijai, pamatojoties uz tās pieprasījumu, tiek atļauts piemērot atkāpi no Regulas (EK, Euratom) Nr. 2343/2002 noteikumiem,

                  —

                  ņemot vērā Eiropas Policijas akadēmijas 2010. gada 12. jūlija ziņojumu par privātu izdevumu atlīdzināšanu (10/0257/KA),

                  —

                  ņemot vērā Eiropas Policijas akadēmijas uzdevumā veikto ārējo revīziju par privātu izdevumu atlīdzināšanu (līgums Nr. CEPOL/2010/001),

                  —

                  ņemot vērā galīgo ziņojumu par Eiropas Policijas akadēmijas piecu gadu darbības ārējo novērtējumu (līgums Nr. CEPOL/CT/2010/002),

                  —

                  ņemot vērā Tiesiskuma, brīvības un drošības ģenerāldirektorāta 2009. gada darbības pārskatu,

                  —

                  ņemot vērā Eiropas Policijas akadēmijas ceturto progresa ziņojumu par daudzgadu rīcības plāna 2010.–2014. gadam izpildi,

                  —

                  ņemot vērā Revīzijas palātas ziņojumu par Eiropas Policijas akadēmijas daudzgadu rīcības plāna 2010.–2014. gadam izpildi,

                  —

                  ņemot vērā Iekšējās revīzijas dienesta 2011. gada 4. jūlija piezīmi (ats.: Ares (2011) 722479) attiecībā uz Eiropas Policijas akadēmijas trešo progresa ziņojumu par daudzgadu rīcības plāna 2010.–2014. gadam izpildi,

                  —

                  ņemot vērā Eiropas Policijas akadēmijas ziņojumu par to, kā tiek īstenota Eiropas Parlamenta rezolūcija par Eiropas Policijas akadēmijas 2009. finanšu gada budžeta izpildes apstiprināšanu, un tā pielikumus,

                  —

                  ņemot vērā Eiropas Policijas akadēmijas sagatavoto pārskatu par publiskā iepirkuma rokasgrāmatas piemērošanu laikposmā no 2010. gada 1. jūlija līdz 2011. gada 1. jūlijam un tā pielikumu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0119/2012),

                  A.

                  tā kā Eiropas Policijas akadēmiju (turpmāk “Akadēmija”) nodibināja 2001. gadā un 2006. gada 1. janvārī to pārveidoja par Kopienas struktūru Finanšu regulas 185. panta nozīmē, un tāpēc tai piemēro uz aģentūrām attiecināmās Finanšu pamatregulas noteikumus;

                  B.

                  tā kā Revīzijas palāta ziņojumos par Akadēmijas 2006., 2007. un 2009. finanšu gada pārskatiem ir iekļāvusi atzinumu ar piezīmi par pārskatiem pakārtoto darījumu likumību un pareizību, jo iepirkuma procedūras neatbilda Finanšu regulas noteikumiem;

                  C.

                  tā kā Revīzijas palāta ziņojumā par Akadēmijas 2008. finanšu gada pārskatiem ir pievienojusi jautājuma uzsvērumu atzinumam par pārskatu ticamību, tomēr skaidri nekvalificējot to kā piezīmi, un ir iekļāvusi atzinumu ar piezīmi par pakārtoto darījumu likumību un pareizību;

                  D.

                  tā kā ar 2010. gada 7. oktobra lēmumu Parlaments nolēma nesniegt Akadēmijas direktoram apstiprinājumu par Akadēmijas 2008. finanšu gada budžeta izpildi;

                  E.

                  tā kā ar 2011. gada 10. maija lēmumu Parlaments nolēma atlikt lēmuma pieņemšanu par apstiprinājuma sniegšanu Akadēmijas direktoram attiecībā uz Akadēmijas 2009. finanšu gada budžeta izpildi (5) un tad to sniedza 2011. gada 25. oktobra lēmumā (6);

                  F.

                  tā kā Revīzijas palāta ziņojumā par Akadēmijas 2010. finanšu gada pārskatiem pirmo reizi, kopš Akadēmija ir kļuvusi par aģentūru, ir sniegusi atzinumu bez piezīmēm par pārskatu ticamību un pakārtoto darījumu likumību un pareizību;

                  G.

                  tā kā ziņojumā par Akadēmijas daudzgadu rīcības plānu 2010.–2014. gadam Revīzijas palāta ir norādījusi, ka Akadēmijas paveiktais ir saskaņā ar darbības plānā noteiktajiem starpposma mērķiem;

                  H.

                  tā kā Akadēmijas direktoram adresētajā Iekšējās revīzijas dienesta 2011. gada 4. jūlija piezīmē ir norādīts – kaut gan Akadēmijas daudzgadu rīcības plāna izpildes apraksts progresa ziņojumā ir diezgan vispārīgs, tas tomēr sniedz skaidru priekšstatu par to, kādā mērā sasniegti dažādie starpposma mērķi, un tādēļ būtu pieņemami to izmantot, lai informētu dažādas ieinteresētās personas;

                  I.

                  tā kā ar 2011. gada 30. jūnija Lēmumu C(2011) 4680 Komisija atļāva Akadēmijai piemērot atkāpi no Regulas (EK, Euratom) Nr. 2343/2002 74.b panta noteikumiem;

                  J.

                  tā kā Akadēmijas 2010. gada budžets bija EUR 7 800 000 salīdzinājumā ar EUR 8 800 000 2009. gadā, kas ir par 11,4 % mazāk; tā kā Savienības iemaksa Akadēmijas 2010. gada budžetā bija EUR 7 800 000 (7),

         Budžeta un finanšu pārvaldība – vispārīgi konstatējumi

                  1.

                  norāda uz Akadēmijas apgalvojumu, ka 2010. finanšu gadā nebija pietiekamu finanšu resursu, jo Savienības iemaksa Akadēmijas budžetā bija samazināta par EUR 1 000 000; pauž pārsteigumu par šādu viedokli, īpaši pašreizējos krīzes apstākļos, jo ar labu pārvaldību var panākt, ka pieejamie līdzekļi tiek tērēti pareizi un lietderīgi, un ņemot vērā, ka 31,6 % no Akadēmijas 2010. gada budžeta tika pārnesti uz 2011. gadu;

                  2.

                  tomēr saskaņā ar Komisijas sniegto informāciju apstiprina, ka 2009. gadā Savienības kopējā iemaksa Akadēmijai bija EUR 8 800 000, no kuriem EUR 7 800 000 tika finansēti no 2009. gada budžeta, un atlikusī summa EUR 1 000 000 apmērā tika faktiski finansēta no 2007. gada piešķirtajiem ieņēmumiem no Akadēmijas pārpalikuma atgūšanas par 2007. gadu; saskaņā ar Komisijas sniegto informāciju norāda, ka tā ierosināja samazināt Savienības 2010. gada iemaksu Akadēmijai 2009. gada nobalsoto apropriāciju līmenī, proti, EUR 7 800 000, saistībā ar zemo budžeta izpildes līmeni 2008. gadā; tādēļ mudina Akadēmiju gada galīgos pārskatos skaidri norādīt, no kā veidojas Savienības iemaksa Akadēmijas budžetā;

                  3.

                  iepazīstoties ar Akadēmijas 2010. finanšu gada galīgajiem pārskatiem, pieņem zināšanai, ka, gatavojot atsevišķus budžetus un uzņemoties saistības par kursiem un semināriem, tika pieļautas atsevišķas nepilnības, kā rezultātā, lai segtu 2009. gada izdevumus, saistības tika uzņemtas un maksājumi tika veikti ar 2010. gada apropriācijām; atgādina Akadēmijai, ka tas ir pretrunā gada pārskata principam; prasa Akadēmijai rīkoties, lai turpmāk novērstu līdzīgu nepilnību atkārtošanos;

                  4.

                  iepazīstoties ar Akadēmijas 2010. gada darbības pārskatu, konstatē, ka saistības ir uzņemtas par 99,56 % no saistību apropriācijām; turklāt konstatē, ka 46 % no maksājumu apropriācijām ir izlietotas, bet galīgajiem skaitļiem par III sadaļas (darbības izdevumi) izlietojumu vajadzēja būt pieejamiem tikai 2011. gada beigās; pieņem zināšanai, ka Akadēmijas 2010. gada galīgie pārskati liecina, ka izlietoto maksājumu apropriāciju proporcija 2010. gadā bija 59,12 %;

                  5.

                  atzīst pasākumus, ko Akadēmijas jaunā vadības un pārvaldības struktūra veikusi, lai novērstu konstatētos trūkumus, reaģējot uz Parlamenta pieprasījumu rīkoties saistībā ar nopietnajiem pārkāpumiem 2009. gada budžeta izpildē;

                  6.

                  vērš uzmanību uz to, ka, lai gan Revīzijas palāta atzina Akadēmijas gada pārskatiem pakārtotos darījumus par likumīgiem un pareiziem, tā arī uzsvēra, ka attiecībā uz izdevumiem, kuri saistīti ar kursu un semināru rīkošanu, Akadēmijas procedūras ar šiem pasākumiem saistīto izdevumu deklarāciju apstiprināšanai nebija pietiekami stingras, it īpaši attiecībā uz iesniegto apliecinošo dokumentu pilnīgumu; pieņem zināšanai, ka Akadēmijas atbildē norādīts – ar Akadēmijas valdes 2011. gada 10. marta Lēmumu 11/2011/GB ir noteikta obligāta prasība līdz ar finanšu pārskatiem un izmaksu deklarācijām iesniegt dalībnieku sarakstu ar visiem parakstiem;

                  7.

                  pieņem zināšanai, ka saskaņā ar Lēmumu 11/2011/GB lielā mērā ir pārskatīti noteikumi par Akadēmijas rīkoto pasākumu izdevumu atlīdzināšanu un ka ir precizēti dažādi pasākumi, lai nodrošinātu finanšu noteikumu stingru ievērošanu un stingri disciplinētu pieeju attaisnotajām izmaksām, tostarp attiecībā uz obligātu pārskatu sniegšanu;

                  8.

                  pauž nožēlu par to, ka līdz Akadēmijas valdes 2010. gada 29. septembra Lēmuma 34/2010/GB pieņemšanai izmaksu atlīdzināšanas pieprasījumu iesniegšanas termiņu ievērošana netika uzraudzīta, tādējādi tā arī būtiski neuzlabojās; atgādina, ka iesniegšanas termiņu neievērošana ir viens no galvenajiem apstākļiem, kas apgrūtina pareizu finanšu pārvaldību; pieņem zināšanai to, ka saskaņā ar Lēmumu 34/2010/GB izmaksu atlīdzināšanas pieprasījumi, kas iesniegti pēc termiņa beigām, netiks apmierināti; aicina Akadēmiju informēt budžeta izpildes apstiprinātājiestādi par Lēmuma 34/2010/GB izpildi;

                  9.

                  atzīst Akadēmijas norādīto, ka Komisija tās 2010. gada budžetu bija samazinājusi par EUR 1 000 000, bet uzsver, ka 2010. gadā tika piešķirta tāda pati summa kā 2009. gadā;

         Apropriāciju pārnešana

                  10.

                  iepazīstoties ar Akadēmijas 2010. finanšu gada galīgajiem pārskatiem, konstatē, ka EUR 2 469 984,20 no apropriācijām, par kurām tika uzņemtas saistības, (31,6 % no Akadēmijas 2010. gada budžeta) tika pārnesti uz 2011. gadu; atgādina Akadēmijai, ka šāda situācija ir pretrunā gada pārskata principam;

                  11.

                  pauž nožēlu, ka Revīzijas palāta ziņojumā par Akadēmijas 2010. finanšu gada pārskatiem Akadēmijas pārnestās apropriācijas nav pieminējusi;

                  12.

                  pauž bažas par to, ka, lai gan Revīzijas palāta ir varējusi gūt pamatotu pārliecību par to, ka Akadēmijas 2010. finanšu gada pārskati visos būtiskajos aspektos ir ticami, Revīzijas palāta ir konstatējusi, ka vairāk nekā EUR 1 600 000, kas ir līdzvērtīgi 48 % no 2009. gadā pārnestajām apropriācijām, 2010. gadā nācās atcelt; atgādina Akadēmijai, ka šāda situācija ir pretrunā budžeta gada pārskata principam un to var novērst, veicot labāku budžeta plānošanu un budžeta izpildes uzraudzību, lai samazinātu apropriāciju pārnešanu; līdz ar to aicina Akadēmiju efektīvi rīkoties saistībā ar šo problēmu;

                  13.

                  tomēr pieņem zināšanai Akadēmijas atbildi, kurā tā norāda – lai izvairītos no Revīzijas palātas aprakstītās situācijas atkārtošanās, 2010. gada apropriāciju pārnesumam tika piemēroti stingri kritēriji nolūkā 2011. gadā samazināt atceltos līdzekļus;

                  14.

                  norāda, ka saskaņā ar Akadēmija sniegto informāciju 2010. gadā tā ieviesa iknedēļas finanšu pārvaldības sapulces, lai uzlabotu budžeta īstenošanu un kontroli, un 2011. gada jūnijā tika pārskatītas visas atvērtās saistības, lai labāk uzraudzītu budžeta izlietojumu un optimizētu 2011. gada budžeta īstenošanu; līdz ar to aicina Revīzijas palātu un Iekšējās revīzijas dienestu sniegt Parlamentam apstiprinājumu, ka Akadēmijā šajā jomā panākti reāli uzlabojumi, un norādīt, ka tā stingri izmanto visus nepieciešamos plānošanas un uzraudzības instrumentus;

         Iepirkuma procedūras

                  15.

                  norāda, ka 2010. gada 8. jūnijā Akadēmija pieņēma iepirkuma rokasgrāmatu iekšējai lietošanai, kā Parlaments to prasīja ziņojumā par Akadēmijas 2008. gada budžeta izpildes apstiprināšanu; norāda arī uz to, ka minētā rokasgrāmata stājās spēkā 2010. gada 1. jūlijā un ir iecelts iepirkumu koordinators;

         Komandējuma izdevumu iekšējās reģistrācijas pilnīgums

                  16.

                  prasa, lai Akadēmija informē budžeta izpildes apstiprinātājiestādi, tiklīdz būs faktiski īstenots Iekšējās revīzijas dienesta ļoti svarīgais ieteikums par komandējuma izdevumu iekšējās reģistrācijas pilnīgumu;

         Akadēmijas darbība

                  17.

                  konstatē saskaņā ar Revīzijas palātas sniegto informāciju, ka mācību kursu un semināru izdevumi veido ievērojamu daļu no Akadēmijas budžeta; atzīst, ka Akadēmijas procedūras ar šiem pasākumiem saistīto izdevumu deklarāciju apstiprināšanai nebija pietiekami stingras, īpaši attiecībā uz apliecinošo dokumentu pilnīgumu;

                  18.

                  tomēr saskaņā ar Akadēmijas apgalvojumu pieņem zināšanai, ka tā ir uzlabojusi ziņojumu iesniegšanu par tās darbībām un to kontroli, kā arī pārskatījusi izdevumu deklarāciju un apliecinošo dokumentu apstiprinājuma procesu, konkrētāk, veicot šādas darbības:

                              —

                              nosakot obligātas prasības kopā ar finanšu pārskatiem un izdevumu deklarācijām iesniegt pilnībā parakstītus dalībnieku sarakstus,

                              —

                              pārskatot un precizējot noteikumus par Akadēmijas darbību atlīdzināšanu,

                              —

                              stingri piemērojot 2010. gada 29. septembrī ieviesto termiņu, pēc kura izdevumu atlīdzināšanas pieprasījumi netiks pieņemti,

                              —

                              kursu vadītājiem noorganizējot jaunu apmācību kursu, lai turpinātu uzlabot kursu kontroli, kā arī maksājumu dokumentu kvalitāti,

                              —

                              2011. gadā veicot Akadēmijas kursu ex post pārbaudes,

                              —

                              pārbaudot četras 2010. gada darbības Zviedrijā un sešas Apvienotajā Karalistē, no kurām viena bija saistīta ar 2010. gada darbību un piecas – ar 2011. gada darbību;

                        prasa, lai Iekšējās revīzijas dienests iesniedz budžeta izpildes apstiprinātājiestādei rūpīgu novērtējumu par minētajām Akadēmijas ieviestajām izmaiņām;

                  19.

                  pieņem zināšanai Komisijas Lēmumu C(2011) 4680, kurā Komisija sniedz piekrišanu Akadēmijas pieprasījumam grozīt tās finanšu noteikumus, papildinot tos ar jaunu pantu (74.c pants), lai ieviestu atkāpi no Regulas (EK, Euratom) Nr. 2343/2002 attiecībā uz konkursa procedūras nepiemērošanu izglītības ekspertu atlasē, lai piesaistītu ekspertus no dalībvalstu policijas mācību iestādēm;

         Pārskatos konstatētās kļūdas

                  20.

                  prasa, lai Akadēmija sniedz Parlamentam atjauninātu informāciju par to, cik lielā mērā ir īstenoti Komisijas 16 iekšējās kontroles standarti, ko Akadēmijas valde pieņēma un kas aizstāj iepriekšējos iekšējās kontroles standartus;

         Privātu izdevumu segšanai izmantotās apropriācijas

                  21.

                  apstiprina, ka ir veikta ārēja ex post pārbaude par apropriācijām, kas 2007. un 2008. gadā izlietotas, lai segtu privātus izdevumus, un ārējie pārbaudītāji uzskatīja, ka lietā nekādi turpmāki līdzekļi nav atgūstami; norāda, ka saskaņā ar Akadēmijas sniegto informāciju 2011. gada decembrī tika izpildīts iekasēšanas rīkojums, kas izdots, lai no bijušā direktora atgūtu GBP 2 014,94 (EUR 2 196,72); aicina Akadēmiju turpināt atgūšanas procesu, līdz tiks atgūti pilnīgi visi līdzekļi;

         Akadēmijas daudzgadu rīcības plāns 2010.–2014. gadam

                  22.

                  apstiprina – Iekšējās revīzijas dienests ir novērtējis Akadēmijas daudzgadu rīcības plāna (2010.–2014. gads) īstenošanu, kā budžeta izpildes apstiprinātājiestāde to prasīja; norāda, ka līdz 2010. gada septembra beigām tika sasniegti 19 no 44 starpposma mērķiem, vēl 18 starpposma mērķi tika īstenoti atbilstoši plānotajam grafikam, bet septiņiem pagaidām nebija sācies sākotnējais īstenošanas posms;

                  23.

                  pieņem arī zināšanai Iekšējās revīzijas dienesta paziņojumu, ka atsevišķi punkti daudzgadu rīcības plānā nav pietiekami skaidri un netiek vienmēr pietiekami precīzi ziņots par panākto, lai skaidri saprastu, kādas konkrētas darbības ir jāveic saistībā ar katru starpposma mērķi; turklāt apstiprina, ka Iekšējās revīzijas dienests konstatēja atsevišķu starpposma mērķu pārklāšanos, kā rezultātā ir grūti novērtēt saistīto darbību galīgo vispārējo statusu; pieņem zināšanai Akadēmijas paziņojumu, ka daudzgadu rīcības plāns tika atjaunināts atbilstoši Iekšējās revīzijas dienesta ieteikumiem un uzlabojumiem, kas iekļauti trešajā progresa ziņojumā, ko valde apstiprināja 2010. gada 8. decembrī; aicina Iekšējās revīzijas dienestu apstiprināt, ka tā ieteikumi atjauninātajā progresa ziņojumā par Akadēmijas daudzgadu rīcības plānu ir pienācīgi atspoguļoti;

         Iekšējā revīzija

                  24.

                  apstiprina, ka saskaņā ar Iekšējās revīzijas dienesta sniegto informāciju Akadēmija ir paziņojusi, ka tā ir īstenojusi ļoti svarīgo ieteikumu par komandējuma izdevumu iekšējās reģistrācijas pilnīgumu, un Iekšējās revīzijas dienests pašlaik to pārbauda; prasa, lai Akadēmija un Iekšējās revīzijas dienests informē budžeta izpildes apstiprinātājiestādi par pārbaudes rezultātiem;

                  25.

                  pieņem zināšanai, ka Iekšējās revīzijas dienests veica IT riska pašnovērtējumu, lai konstatētu un novērtētu galvenos IT riskus Akadēmijā; norāda, ka Iekšējās revīzijas dienests konstatēja galvenos riskus saistībā ar IT stratēģiju, sistēmu E-net, datu pārvaldību un atkarību no cilvēkiem; tādēļ prasa Akadēmijai veikt attiecīgus pasākumus, lai šos risku nepieļautu un novērstu;

                  26.

                  norāda, ka iekšējās revīzijas struktūra, kas ir valdes padomdevēja struktūrvienība, veicot revīziju, Akadēmijas 2010. gada pārskatos būtiskas kļūdas nekonstatēja;

         Trūkumi pārvaldībā un strukturāli trūkumi

                  27.

                  uzsver – ņemot vērā Akadēmijas darbību, tai ir augstas pārvaldības izmaksas; tādēļ atzinīgi vērtē Akadēmijas centienus 2011. gada jūnijā notikušajā 25. valdes sanāksmē panākt pārvaldības izmaksu samazinājumu, vienojoties līdz 2012. gadam likvidēt visas valdē ietilpstošās komitejas un kritiski izvērtēt visu valdes darba grupu darbību;

                  28.

                  ņemot vērā Akadēmijas sniegto informāciju, norāda, ka pārvaldības jomā tiek īstenoti šādi pasākumi:

                              —

                              no 2012. gada valde tiksies tikai divas reizes gadā, un steidzami lēmumi sanāksmju starplaikā tiks pieņemti ar rakstisku procedūru un apspriesti tiešsaites videokonferencēs,

                              —

                              valde koncentrēsies tikai uz uzdevumiem, kas tai ir uzticēti ar Akadēmijas izveides lēmumu, un pārējos uzdevumus, kuri iepriekš valdei radīja pārāk lielu darba slodzi, pārņems direktors,

                              —

                              dalībvalstis tiek mudinātas uz katru valdes sanāksmi sūtīt ne vairāk kā divus pārstāvjus,

                              —

                              Akadēmija organizēs to dalībnieku ceļojumus, kuri ir tiesīgi saņemt izdevumu atmaksu, lai panāktu, ka tiek izmantots visekonomiskākais transporta veids, un tādējādi pēc sanāksmes vairs nebūs jānodarbojas ar izdevumu atmaksu;

                  29.

                  ar interesi gaida, kad Komisija iesniegs priekšlikumu mainīt Akadēmijas darbības juridisko pamatu, kā arī Parlamenta un Padomes sarunu iznākumu;

                  30.

                  turklāt norāda, ka galīgajā ziņojumā par Akadēmijas piecu gadu darbības ārējo novērtējumu ir minēti argumenti par labu Akadēmijas atrašanās vietas maiņai;

                  31.

                  atzinīgi vērtē Akadēmijas valdes 2011. gada 15. jūnija Lēmumu 24/2011/GB, ar kuru no 2012. gada 1. janvāra tiek likvidētas esošās komitejas, tādējādi samazinot dažādu struktūru pārklāšanos; aicina valdi pieņemt radikālus lēmumus attiecībā uz pašreizējām darba grupām; atgādina, ka Lēmuma 2005/681/TI 10. panta 10. punktā noteikts, ka “absolūtas nepieciešamības gadījumā” valde var pieņemt lēmumu izveidot darba grupas, kas sniedz ieteikumus, kā arī izstrādā un ierosina jebkādas citus padomdevēja uzdevumus, kurus valde uzskata par nepieciešamiem;

                  32.

                  pieņem zināšanai Akadēmijas atbildi, ka tās reglaments tika grozīts, lai valdes parasto sanāksmju skaitu ierobežotu līdz vienai sanāksmei prezidentūras laikā un lai ierobežotu valstu delegāciju locekļu skaitu, mudinot dalībvalstis uz katru sanāksmi sūtīt ne vairāk kā divus delegātus;

                  33.

                  norāda, ka Akadēmijas budžeta izpildes apstiprināšanas pamatā arī turpmāk jābūt tās darbības rezultātiem visa gada garumā;

                  34.

                  vērš uzmanību uz Parlamenta iepriekšējos budžeta izpildes apstiprinājuma ziņojumos ietvertajiem ieteikumiem, kas izklāstīti šīs rezolūcijas pielikumā;

                  35.

                  norāda, ka lēmumam par budžeta izpildes apstiprināšanu ir pievienoti arī horizontāla rakstura konstatējumi, kas iekļauti 2012. gada 10. maija (8) rezolūcijā par aģentūru darbību, finanšu pārvaldību un kontroli.

         (1)  OV C 366, 15.12.2011., 134. lpp.

         (2)  OV L 248, 16.9.2002., 1. lpp.

         (3)  OV L 256, 1.10.2005., 63. lpp.

         (4)  OV L 357, 31.12.2002., 72. lpp.

         (5)  OV L 250, 27.9.2011., 260. lpp.

         (6)  OV L 313, 26.11.2011., 17. lpp.

         (7)  OV L 64, 12.3.2010., 1047. lpp.

         (8)  Pieņemtie teksti, P7_TA(2012)0164 (skatīt šā Oficiālā Vēstneša 388. lpp.).

      PIELIKUMS

         EIROPAS PARLAMENTA IEPRIEKŠĒJO GADU IETEIKUMI

                  Eiropas Policijas akadēmija

                  2006

                  2007

                  2008

                  2009

                  Darbības rezultāti

                  Nav

                  Nav

                  Nav

                              —

                              Pauž bažas par to, ka Revīzijas palāta konstatējusi būtiskus trūkumus administratīvajos un finanšu noteikumos par kursu un semināru organizēšanas izdevumiem, galvenokārt tā iemesla dēļ, ka Akadēmijas pārskatītie finanšu noteikumi nestājās spēkā.

                              —

                              Iesaka Akadēmijai nodrošināt tiešu piekļuvi tās sīki izstrādātajam budžetam.

                  Budžeta un finanšu pārvaldība

                              —

                              Budžeta apropriācijas nav izmantotas saskaņā ar pareizas finanšu pārvaldības principu.

                              —

                              Iepirkumu sistēma neatbilda Finanšu regulai.

                              —

                              Akadēmija neieviesa nepieciešamās sistēmas un procedūras, lai varētu sagatavot finanšu pārskatu saskaņā ar aģentūrām piemērojamām pamata Finanšu regulas prasībām.

                              —

                              Akadēmijas finanšu noteikumos ir paredzēts, ka jāpieņem detalizēta noteikumu īstenošanas kārtība.

                              —

                              Aģentūra neievēro budžeta vienotības un precizitātes principus (budžetā nebija iekļauta 1 500 000 euro iemaksa, kas saņemta no Komisijas 2007. gadā programmas MEDA īstenošanai).

                              —

                              Aģentūra neievēro pārredzamības principu.

                              —

                              Lielais pārnesto un anulēto apropriāciju apmērs (EUR 1 700 000) liecina par budžeta pārvaldības grūtībām.

                              —

                              Nav sagatavoti ne provizoriskie pārskati, ne pārskats par budžeta un finanšu pārvaldību.

                              —

                              Akadēmijas finanšu noteikumos ir paredzēts, ka jāpieņem detalizēta noteikumu īstenošanas kārtība.

                              —

                              Iepirkumu sistēma neatbilda Finanšu regulai.

                              —

                              Konstatēti gadījumi, kad apropriācijas bija izmantotas, lai segtu dažu Akadēmijas darbinieku privātus izdevumus.

                              —

                              Aģentūra neievēroja gada pārskata principu (proti, vairāk nekā 2 700 000 euro no 2008. gada maksājumu apropriācijām bija jāpārnes).

                              —

                              Trūkumi budžeta izpildes plānošanā un uzraudzībā.

                              —

                              Vairāk nekā EUR 3 800 000 no 2009. gada apropriācijām (43 % no kopējā budžeta) tika pārnesti uz 2010. gadu.

                              —

                              46 % no apropriācijām, kas pārnestas no 2008. gada, bija jāatceļ – tas liecina par nopietniem un atkārtotiem trūkumiem budžeta izpildes plānošanā un uzraudzībā un ir pretrunā gada pārskata principam.

                              —

                              2008. gadā 31 % no budžeta līdzekļiem bija jāpārnes.

                              —

                              Ievērojama kavēšanās un kļūdas saistībā ar 2009. gada provizorisko pārskatu sagatavošanu.

                  Publiskā iepirkuma procedūra

                  Nav

                  Nav

                  Nav

                  Bažas par to, ka Akadēmija vairākkārt nav ievērojusi Finanšu regulas noteikumus attiecībā uz publisko iepirkumu. Attiecībā uz lielā daļu no Akadēmijas kopējā budžeta konstatēti pārkāpumi.

                  Cilvēkresursi

                  Nav

                  Nav

                  Nav

                              —

                              Vairāki trūkumi attiecībā uz darbinieku atlases procedūrām.

                              —

                              Uzskata par nepieļaujamu to, ka:

                                          —

                                          obligātās prasības kandidātiem parasti noteica pēc to novērtēšanas un kārtas numura noteikšanas,

                                          —

                                          interviju jautājumi bieži vien tika sagatavoti pēc pieteikumu izskatīšanas,

                                          —

                                          procedūras nebija pienācīgi dokumentētas.

                                          —

                                          Pauž bažas par tādu paņēmienu izmantošanu, kuri ir aizliegti ES Civildienesta noteikumos vai ir prettiesiski.

                  Iekšējā revīzija

                  Nav

                              —

                              Nav iekšējās kontroles standartu un neefektīva budžeta uzraudzība.

                              —

                              Konstatēti gadījumi, kad apropriācijas bija izmantotas, lai segtu dažu Akadēmijas darbinieku privātus izdevumus.

                              —

                              Saistību parauga revīzijā konstatēja, ka trijos gadījumos revīzijas gaitā nebija iespējams pārbaudīt finanšu izpildi.

                              —

                              Nav veikta ārēja pārbaude par šiem gadījumiem.

                  Norāda, ka Akadēmijas budžeta izpildes apstiprināšanas pamatā turpmāk jābūt tās darbības rezultātiem visa gada laikā.


title: Padomes Lēmums 2013/178/KĀDP ( 2013. gada 25. februāris ) par to, lai parakstītu un noslēgtu Nolīgumu starp Eiropas Savienību un Mali Republiku par Eiropas Savienības militārās misijas, lai palīdzētu Mali bruņoto spēku apmācībā ( EUTM Mali ), statusu Mali Republikā#Nolīgums starp Eiropas Savienību un Mali Republiku par Eiropas Savienības militārās misijas, lai palīdzētu Mali bruņoto spēku apmācībā ( EUTM Mali ), statusu Mali Republikā

text:
               16.4.2013

               LV

               Eiropas Savienības Oficiālais Vēstnesis

               L 106/1

         PADOMES LĒMUMS 2013/178/KĀDP
   (2013. gada 25. februāris)
   par to, lai parakstītu un noslēgtu Nolīgumu starp Eiropas Savienību un Mali Republiku par Eiropas Savienības militārās misijas, lai palīdzētu Mali bruņoto spēku apmācībā (EUTM Mali), statusu Mali Republikā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 37. pantu saistībā ar Līguma par Eiropas Savienības darbību 218. panta 5. un 6. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Ar 2012. gada 24. decembra vēstuli Mali Republikas prezidents adresēja uzaicinājuma vēstuli Augstajai pārstāvei ārlietās un drošības politikas jautājumos (Augstā pārstāve), atbalstot ES militārās apmācības misijas izvietošanu Mali.

               (2)

               Padome 2013. gada 17. janvārī pieņēma Lēmumu 2013/34/KĀDP par Eiropas Savienības militāro misiju, lai palīdzētu Mali bruņoto spēku apmācībā (EUTM Mali) (1).

               (3)

               Lēmuma 2013/34/KĀDP 9. pantā ir noteikts, ka ES vadīto EUTM Mali vienību un to personāla statuss, tostarp privilēģijas, imunitāte un citas garantijas, kas nepieciešamas misijas īstenošanai un netraucētai darbībai, ir jāparedz nolīgumā, ko noslēdz atbilstīgi Līguma par Eiropas Savienību (LES) 37. pantam un saskaņā ar Līguma par Eiropas Savienības darbību (LESD) 218. pantā noteikto procedūru.

               (4)

               Pēc tam, kad Padome 2013. gada 17. janvārī pieņēma lēmumu, ar kuru pilnvaro sākt sarunas, Augstā pārstāve saskaņā ar LES 37. pantu ir risinājusi sarunas par Nolīgumu starp Eiropas Savienību un Mali Republiku par Eiropas Savienības militārās misijas, lai palīdzētu Mali bruņoto spēku apmācībā (EUTM Mali), statusu Mali Republikā.

               (5)

               Saskaņā ar 5. pantu Protokolā (Nr. 22) par Dānijas nostāju, kas pievienots LES un LESD, Dānija nepiedalās ar aizsardzību saistītu Savienības lēmumu un rīcību izstrādē un īstenošanā. Dānija nepiedalās šā lēmuma īstenošanā, tāpēc tā nepiedalās šīs misijas finansēšanā.

               (6)

               Nolīgums būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums starp Eiropas Savienību un Mali Republiku par Eiropas Savienības militārās misijas, lai palīdzētu Mali bruņoto spēku apmācībā (EUTM Mali), statusu Mali Republikā.
   Nolīguma teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas parakstīt nolīgumu, lai tas kļūtu saistošs Savienībai.
   3. pants
   Šis lēmums stājas spēkā tā pieņemšanas dienā.

      Briselē, 2013. gada 25. februārī

            Padomes vārdā –

            priekšsēdētājs

         S. COVENEY

      (1)  OV L 14, 18.1.2013., 19. lpp.

      TULKOJUMS
      NOLĪGUMS
      starp Eiropas Savienību un Mali Republiku par Eiropas Savienības militārās misijas, lai palīdzētu Mali bruņoto spēku apmācībā (EUTM Mali), statusu Mali Republikā
      EIROPAS SAVIENĪBA, turpmāk “ES”,
      no vienas puses, un
      MALI REPUBLIKA, turpmāk “uzņēmēja valsts”,
      no otras puses,
      abas turpmāk “Puses”,
      ŅEMOT VĒRĀ:

                  —

                  Mali Republikas prezidenta 2012. gada 24. decembra vēstuli, kurā pausts aicinājums Eiropas Savienībai izvērst Mali teritorijā militāru apmācību misiju,

                  —

                  Padomes Lēmumu 2013/34/KĀDP (2013. gada 17. janvāris) par Eiropas Savienības militāro misiju, lai palīdzētu Mali bruņoto spēku apmācībā (EUTM Mali) (1),

                  —

                  to, ka šis nolīgums neietekmēs Pušu tiesības un pienākumus, ko tām uzliek starptautiski nolīgumi un citi instrumenti, ar kuriem izveidotas starptautiskas tiesas un tribunāli, tostarp Starptautiskās Krimināltiesas statūti,

            IR VIENOJUŠĀS PAR TURPMĀKO.
      1. pants
      Darbības joma un definīcijas
      1.   Šis nolīgums ir spēkā tikai uzņēmējas valsts teritorijā.
      2.   Šis nolīgums ir piemērojams Eiropas Savienības militārajai misijai, lai palīdzētu Mali bruņoto spēku apmācībā (turpmāk “EUTM Mali”) un tās darbiniekiem.
      3.   Šajā nolīgumā:

                  a)

                  “EUTM Mali” ir militārais štābs un valstu kontingenti, to objekti, ekipējums un transportlīdzekļi, kas veicina misijas darbu;

                  b)

                  “misija” ir EUTM Mali sagatavošana, izvēršana, īstenošana un atbalsta darbības;

                  c)

                  “misijas komandieris” ir EUTM Mali komandieris misijas darbības teritorijā;

                  d)

                  “Eiropas Savienība (ES)” ir ES pastāvīgās organizācijas un to darbinieki;

                  e)

                  “ES militārais štābs” ir militārie štābi un to elementi neatkarīgi no to atrašanās vietas, kas ir pakļauti ES militārajiem komandieriem, kuri nodrošina EUTM Mali militāru vadību vai kontroli;

                  f)

                  “valstu kontingenti” ir vienības un elementi, kas pieder ES dalībvalstīm un citām valstīm, kuras piedalās EUTM Mali;

                  g)

                  “EUTM Mali darbinieki” ir uz EUTM Mali norīkots civilais un militārais personāls, kā arī personāls, kas izvietots, sagatavojot misiju, un personāls, kas misijā veic kādas nosūtītājas valsts vai ES iestādes vai organizācijas uzdevumu; tas atrodas uzņēmējas valsts teritorijā, ja vien šajā nolīgumā nav paredzēts citādi, un tas nav vietējais personāls un personāls, ko nodarbina starptautiski komercuzņēmumi;

                  h)

                  “vietējais personāls” ir no uzņēmējas valsts valstspiederīgiem vai tās pastāvīgiem iedzīvotājiem veidots personāls;

                  i)

                  “EUTM Mali objekti” ir visas ēkas, telpas un zemes platības, kas ir vajadzīgas EUTM Mali misijai un darbiniekiem;

                  j)

                  “nosūtītāja valsts” ir valsts, kas nodrošina EUTM Mali ar valsts kontingentu;

                  k)

                  “oficiāla sarakste” ir visa sarakste, kas attiecas uz EUTM Mali un tās funkcijām;

                  l)

                  “EUTM Mali resursi” ir misijai nepieciešamais ekipējums un patēriņa preces;

                  m)

                  “EUTM Mali transportlīdzekļi” ir visi pārvietošanās līdzekļi un citi transportlīdzekļi, kas ir EUTM Mali īpašumā, ko tā nomā vai fraktē un kas nepieciešami misijai.

            2. pants
      Vispārīgi noteikumi
      1.   EUTM Mali un tās darbinieki ievēro uzņēmējas valsts tiesību aktus un neveic nekādu rīcību vai darbības, kas nav saderīgas ar misijas mērķiem.
      2.   EUTM Mali regulāri informē uzņēmējas valsts valdību par uzņēmējas valsts teritorijā dislocēto EUTM Mali darbinieku skaitu.
      3. pants
      Identifikācija
      1.   EUTM Mali darbinieki, kas atrodas uzņēmējas valsts teritorijā, vienmēr nēsā līdzi pases vai militārās personas apliecības.
      2.   EUTM Mali pārvietošanās līdzekļiem un citiem transportlīdzekļiem ir īpašas EUTM Mali atšķirības zīmes un/vai reģistrācijas numuri, ko dara zināmus attiecīgām uzņēmējas valsts iestādēm.
      3.   EUTM Mali pie saviem objektiem un uz transportlīdzekļiem drīkst izkārt un uz tiem attēlot ES karogu un lietot marķējumus, piemēram, militāras zīmotnes, vienību nosaukumus un oficiālus simbolus. Uz EUTM Mali darbinieku formas tērpiem ir EUTM Mali atšķirības zīme. Saskaņā ar misijas komandiera lēmumu pie EUTM Mali objektiem, uz transportlīdzekļiem un formas tērpiem var būt misijā iesaistīto kontingentu valstu karogi vai zīmotnes.
      4. pants
      Robežšķērsošana un pārvietošanās uzņēmējas valsts teritorijā
      1.   EUTM Mali darbinieki ierodas uzņēmējas valsts teritorijā tikai pēc tam, kad ir uzrādīta pase un EUTM Mali izdota individuāla vai kolektīva pārvietošanās pavēle. Ierodoties uzņēmējas valsts teritorijā, to atstājot un uzturoties tajā, uz viņiem neattiecas noteikumi par vīzām, kā arī imigrācijas kontroles un muitas kontroles veiktās pārbaudes.
      2.   Uz EUTM Mali darbiniekiem neattiecas uzņēmējas valsts noteikumi par ārvalstnieku reģistrāciju un uzraudzību, bet viņi uzņēmējas valsts teritorijā negūst pastāvīgas uzturēšanās vai dzīvesvietas tiesības.
      3.   EUTM Mali resursi un transportlīdzekļi, ko ieved uzņēmējas valsts teritorijā misijas atbalstam vai izved no tās, ir atbrīvoti no prasībām iesniegt muitas dokumentus, kā arī no jebkādām pārbaudēm.
      4.   EUTM Mali darbinieki var vadīt mehāniskos transportlīdzekļus, ja viņiem ir derīga valsts, starptautiska vai militāra transportlīdzekļa vadītāja apliecība, ko izsniegusi kāda no nosūtītājām valstīm.
      5.   Misijas vajadzībām uzņēmēja valsts piešķir EUTM Mali un EUTM Mali darbiniekiem brīvību pārvietoties un ceļot pa tās teritoriju, tostarp tās gaisa telpā.
      6.   Uzņēmēja valsts ļauj ievest EUTM Mali resursus un transportlīdzekļus un atbrīvo tos no muitas nodevām, atlīdzības, maksām, nodokļiem vai līdzīgiem maksājumiem, kas nav maksa par glabāšanu, pārvadājumiem un citiem sniegtiem pakalpojumiem.
      7.   Misijas vajadzībām EUTM Mali var izmantot ceļus, tiltus, prāmjus un lidostas, nemaksājot atlīdzības, maksas, nodokļus vai līdzīgus maksājumus. EUTM Mali nav atbrīvota no maksājumiem par pēc tās lūguma saņemtiem pakalpojumiem ar tādiem pašiem nosacījumiem kā tie, ko piemēro uzņēmējas valsts bruņotajiem spēkiem.
      5. pants
      Privilēģijas un imunitāte, ko uzņēmēja valsts nodrošina EUTM Mali

      1.   EUTM Mali objekti ir neaizskarami. Uzņēmējas valsts pārstāvjiem nav atļauts tajos ierasties bez misijas komandiera atļaujas.
      2.   EUTM Mali neatkarīgi no tās atrašanās vietas un neatkarīgi no tā, kā rīcībā ir tās resursi, transportlīdzekļi un objekti vai kas tos izmanto, ir aizsargāta ar imunitāti pret tiesvedību.
      3.   EUTM Mali darbinieki, resursi, objekti un transportlīdzekļi ir neaizskarami attiecībā uz kratīšanu, rekvizīciju, apķīlāšanu vai izpildu pasākumiem.
      4.   EUTM Mali arhīvi un dokumenti vienmēr ir neaizskarami neatkarīgi no to atrašanās vietas.
      5.   EUTM Mali oficiālā sarakste ir neaizskarama.
      6.   EUTM Mali ir atbrīvota no visām valsts, reģionālajām vai pašvaldību nodevām, nodokļiem un līdzīgiem maksājumiem attiecībā uz iepirktiem un importētiem resursiem un transportlīdzekļiem, EUTM Mali objektiem un pakalpojumiem, ko sniedz EUTM Mali vajadzībām. Šā izņēmuma piemērošanu nevar saistīt ar iepriekšēju atļauju vai paziņojumu, ko EUTM Mali sniedz uzņēmējas valsts kompetentajām iestādēm. Tomēr EUTM Mali nav atbrīvota no atlīdzības vai citiem maksājumiem, ko iekasē kā maksu par sniegtiem pakalpojumiem.
      6. pants
      Privilēģijas un imunitāte, ko uzņēmēja valsts nodrošina EUTM Mali darbiniekiem
      1.   EUTM Mali darbiniekiem nepiemēro nekāda veida arestu vai aizturēšanu.
      2.   EUTM Mali darbinieku dokumenti, sarakste un īpašums ir neaizskarams, izņemot gadījumus, ja piemēro izpildes pasākumus, ko atļauts veikt saskaņā ar 6. punktu.
      3.   EUTM Mali darbiniekiem vienmēr ir imunitāte pret uzņēmējas valsts krimināltiesisko tiesvedību.
      Nosūtītāja valsts vai attiecīgā ES iestāde vajadzības gadījumā var atcelt EUTM Mali darbinieku imunitāti pret krimināltiesisko tiesvedību. Atcelšana vienmēr jāformulē rakstiski.
      4.   EUTM Mali darbiniekiem ir imunitāte pret uzņēmējas valsts civiltiesisko un administratīvo tiesvedību saistībā ar visu teikto vai rakstīto, kā arī visām darbībām, kas veiktas, pildot dienesta pienākumus.
      Ja kādā uzņēmējas valsts tiesā ierosina civillietu pret EUTM Mali darbinieku, par to tūlīt paziņo ES misijas komandierim un nosūtītājas valsts kompetentajai iestādei vai attiecīgajai ES iestādei. Pirms tiesvedības sākuma kompetentajā tiesā misijas komandieris un nosūtītājas valsts kompetentā iestāde vai attiecīgā ES iestāde tiesai apliecina, vai attiecīgo darbību EUTM Mali darbinieks ir vai nav veicis, pildot dienesta pienākumus.
      Ja attiecīgā darbība ir veikta, pildot dienesta pienākumus, tiesvedību nesāk un piemēro 15. panta noteikumus. Ja darbība nav veikta, pildot dienesta pienākumus, tiesvedība var turpināties. Misijas komandiera un nosūtītājas valsts kompetentās iestādes vai attiecīgās ES organizācijas apliecinājums ir saistošs uzņēmējas valsts tiesai, kura to nevar apstrīdēt.
      Tomēr uzņēmējas valsts kompetentās iestādes var apstrīdēt minētā apliecinājuma pamatotību divu mēnešu laikā no tā iesniegšanas dienas. Tādā gadījumā abas Puses apņemas šīs domstarpības risināt vienīgi diplomātiskā ceļā.
      Ja civillietu ierosina EUTM Mali darbinieks, viņš zaudē imunitāti pret tiesvedību attiecībā uz visām pretprasībām, kas ir tieši saistītas ar pamatprasību.
      5.   EUTM Mali darbiniekiem nav pienākuma sniegt liecības.
      6.   EUTM Mali darbiniekiem nevar piemērot izpildes pasākumus, izņemot gadījumus, ja pret viņiem sāk civilprocesu, kas nav saistīts ar dienesta pienākumiem. EUTM Mali darbinieku īpašumu, par ko misijas komandieris apliecina, ka tas ir vajadzīgs minētā personāla dienesta pienākumu izpildei, nevar konfiscēt, izpildot tiesas nolēmumu. Uz EUTM Mali darbiniekiem civilprocesos neattiecas nekādi personas brīvības ierobežojumi vai kādi citi ierobežojoši pasākumi.
      7.   EUTM Mali darbinieku imunitāte pret tiesvedību uzņēmējā valstī viņus neatbrīvo no attiecīgo nosūtītāju valstu tiesvedības.
      8.   EUTM Mali darbinieki uzņēmējā valstī ir atbrīvoti no visiem nodokļiem, ko atvelk no algas un atalgojuma, kurus darbiniekiem maksā EUTM Mali vai nosūtītājas valstis, kā arī no visiem ienākumiem, kurus saņem ārpus uzņēmējas valsts.
      9.   Uzņēmēja valsts saskaņā ar normatīvajiem aktiem, ko tā var pieņemt, ļauj EUTM Mali ievest mantas, kas paredzētas EUTM Mali darbinieku personiskām vajadzībām, un atbrīvo minētās mantas no visām muitas nodevām, nodokļiem un līdzīgiem maksājumiem, kas nav maksa par glabāšanu, pārvadāšanu un līdzīgiem pakalpojumiem.

         EUTM Mali darbinieku personīgā bagāža ir atbrīvota no pārbaudēm, ja vien nav nopietnu iemeslu uzskatīt, ka tajā ir priekšmeti, kas nav domāti viņu personiskai lietošanai, vai priekšmeti, kuru imports vai eksports uzņēmējā valstī ir aizliegts ar tiesību aktiem vai uz kuriem attiecas tās karantīnas noteikumi. Tādā gadījumā pārbaudes izdara vienīgi attiecīgā EUTM Mali darbinieka vai kāda EUTM Mali pilnvarota pārstāvja klātbūtnē.
      7. pants
      Vietējais personāls
      Vietējam personālam ir tikai tādas privilēģijas un imunitāte, ko atzīst uzņēmēja valsts. Tomēr uzņēmēja valsts īsteno savu jurisdikciju attiecībā uz šo personālu tā, lai lieki netraucētu misijas darbībai.
      8. pants
      Kriminālā jurisdikcija
      Nosūtītājas valsts kompetentās iestādes ir tiesīgas uzņēmējas valsts teritorijā īstenot visas kriminālās jurisdikcijas un disciplinārās pilnvaras, kas tām ar nosūtītājas valsts tiesību aktiem uzticētas attiecībā uz visiem EUTM Mali darbiniekiem, uz kuriem attiecas šie tiesību akti.
      9. pants
      Formas tērps un ieroči
      1.   Formas tērpa valkāšanu nosaka misijas komandiera pieņemtie noteikumi.
      2.   EUTM Mali militārie darbinieki var nēsāt vai pārvadāt ieročus un atbilstošu munīciju ar nosacījumu, ka viņi ir pilnvaroti to darīt saskaņā ar pavēlēm.
      10. pants
      Uzņēmējas valsts sniegts atbalsts un līgumu slēgšana
      1.   Uzņēmēja valsts, ja tai to lūdz, piekrīt palīdzēt EUTM Mali atrast piemērotus objektus.
      2.   Uzņēmēja valsts bez maksas nodod EUTM Mali rīcībā savā īpašumā esošus objektus, ciktāl tie ir vajadzīgi misijai.
      3.   Atbilstīgi saviem līdzekļiem un iespējām uzņēmēja valsts palīdz sagatavot, izvērst un īstenot EUTM Mali misiju un sniedz tai atbalstu. Uzņēmēja valsts palīdzību un atbalstu misijai sniedz saskaņā ar tādiem pašiem nosacījumiem, kā tās tiek sniegtas tās pašas bruņotajiem spēkiem.
      4.   EUTM Mali uzņēmējā valstī noslēgtajiem līgumiem piemērojamās tiesības nosaka šajos līgumos.
      5.   Līgumos var paredzēt, ka 15. panta 3. un 4. punktā minēto strīdu izšķiršanas kārtību piemēro strīdiem, kas rodas, īstenojot minētos līgumus.
      6.   Uzņēmēja valsts palīdz īstenot tos līgumus, kas misijas vajadzībām ir noslēgti starp EUTM Mali un komercuzņēmumiem.
      11. pants
      Objektu pārveide
      1.   EUTM Mali ir tiesības būvēt vai pārbūvēt objektus atkarībā no tās operatīvajām vajadzībām.
      2.   Uzņēmēja valsts nelūdz no EUTM Mali nekādu kompensāciju par šādu būvniecību vai pārbūvi.
      12. pants
      Miruši EUTM Mali darbinieki
      1.   Misijas komandieris ir tiesīgs uzņemties atbildību un veikt piemērotus pasākumus, lai repatriētu ikvienu mirušu EUTM Mali darbinieku, kā arī viņa personiskās mantas.
      2.   Mirušiem EUTM Mali darbiniekiem neveic sekciju bez attiecīgās valsts piekrišanas un bez EUTM Mali un/vai attiecīgās valsts pārstāvja klātbūtnes.
      3.   Uzņēmēja valsts sadarbojas ar EUTM Mali, cik pilnīgi vien iespējams, lai mirušus EUTM Mali darbiniekus repatriētu pēc iespējas ātrāk.
      13. pants

         EUTM Mali drošība un militārā policija
      1.   Uzņēmēja valsts veic visus atbilstīgos pasākumus, lai nodrošinātu EUTM Mali un tās darbinieku drošību ārpus tās objektiem.
      2.   EUTM Mali ir tiesības uzņēmējas valsts sauszemes teritorijā veikt vajadzīgos pasākumus, tostarp nepieciešamības gadījumā lietot samērīgu spēku, lai aizsargātu savus darbiniekus, objektus, resursus un transportlīdzekļus.
      3.   Šīs tiesības attiecas uz EUTM Mali darbiniekiem tuvu personu aizsardzību, ja pastāv risks apdraudēt šo personu dzīvību vai tām nodarīt smagus miesas bojājumus.
      4.   Misijas komandieris var izveidot militāras policijas vienību, lai uzturētu kārtību EUTM Mali objektos.
      5.   Militārās policijas vienība – saziņā un sadarbībā ar uzņēmējas valsts militāro policiju vai policiju – var veikt darbības arī ārpus EUTM Mali objektiem, lai nodrošinātu kārtības un disciplīnas uzturēšanu starp EUTM Mali darbiniekiem.
      14. pants
      Saziņa
      1.   EUTM Mali var uzstādīt un izmantot radioraidītājus un uztvērējus, kā arī satelītu sistēmas. Tā sadarbojas ar uzņēmējas valsts kompetentām iestādēm, lai izvairītos no konfliktiem par atbilstošo frekvenču izmantošanu. Uzņēmēja valsts saskaņā ar saviem spēkā esošiem tiesību aktiem bez atlīdzības piešķir pieeju radiofrekvenču diapazonam.
      2.   EUTM Mali ir tiesības uz neierobežotu saziņu pa radio (arī satelītradio, pārvietojamu vai pārnēsājamu radio), tālruni, telegrāfu, faksimilu un citiem līdzekļiem, kā arī tiesības misijas vajadzībām uzstādīt vajadzīgās iekārtas, lai uzturētu saziņu EUTM Mali objektos un starp objektiem, tostarp tiesības ievilkt kabeļus un pazemes līnijas.
      3.   EUTM Mali savos objektos var veikt vajadzīgos pasākumus, lai pārsūtītu pastu, kas adresēts EUTM Mali vai tās darbiniekiem vai ko nosūta EUTM Mali vai tās darbinieki.
      15. pants
      Prasības nāves, ievainojuma, kaitējuma vai zaudējuma gadījumā
      1.   EUTM Mali un tās darbiniekus, ES un nosūtītājas valstis nevar saukt pie atbildības par jebkādiem civiliedzīvotāju īpašuma vai valsts īpašuma bojājumiem vai zaudējumiem, kas izriet no operatīvām vajadzībām vai ko izraisījušas darbības, kuras ir saistītas ar civiliedzīvotāju nemieriem vai EUTM Mali aizsardzību.
      2.   Lai panāktu mierizlīgumu, prasības par civiliedzīvotāju īpašuma bojājumiem vai zaudējumiem, uz ko 1. punkts neattiecas, kā arī prasības, ko ceļ personu nāves vai ievainojumu, kā arī EUTM Mali resursu, objektu vai transportlīdzekļu bojājumu vai zaudējumu gadījumā, ar uzņēmējas valsts kompetento iestāžu starpniecību pārsūta uz EUTM Mali, ja tās ir uzņēmējas valsts fizisku vai juridisku personu celtas prasības, vai arī uzņēmējas valsts kompetentām iestādēm, ja tās ir EUTM Mali celtas prasības.
      3.   Ja mierizlīgumu nevar panākt, prasību nosūta prasību komisijai, kas veidota no vienāda skaita EUTM Mali un uzņēmējas valsts pārstāvju. Prasības nokārto, savstarpēji vienojoties.
      4.   Ja mierizlīgumu nevar panākt prasību komisijā, prasības:

                  a)

                  kas ir mazākas par vai vienādas ar EUR 40 000, uzņēmēja valsts un ES pārstāvji atrisina diplomātiskā ceļā;

                  b)

                  kas ir lielākas par a) apakšpunktā minēto summu, nodod izskatīšanai šķīrējtiesā, kuras lēmums ir saistošs.

            5.   Šķīrējtiesā ir trīs šķīrējtiesneši – vienu ieceļ uzņēmēja valsts, otru EUTM Mali, un trešo kopīgi ieceļ uzņēmēja valsts un EUTM Mali. Ja viena Puse divos mēnešos neieceļ šķīrējtiesnesi vai uzņēmēja valsts nevar vienoties ar EUTM Mali par trešā šķīrējtiesneša iecelšanu, attiecīgo šķīrējtiesnesi ieceļ abu Pušu, savstarpēji vienojoties, izvēlētas tiesas priekšsēdētājs.
      6.   EUTM Mali ar uzņēmējas valsts pārvaldes iestādēm paredz administratīvu kārtību, kas vajadzīga, lai noteiktu prasību komisijas un šķīrējtiesas pilnvaras, šajās struktūrās piemērojamās procedūras un nosacījumus zaudējumu atlīdzības prasību celšanai.
      16. pants
      Koordinācija un strīdi
      1.   Visas problēmas, kas rodas šā nolīguma piemērošanā, kopīgi izskata EUTM Mali pārstāvji un uzņēmējas valsts kompetentās iestādes.
      2.   Ja iepriekš nav panākts izlīgums, strīdus par šā nolīguma interpretāciju vai piemērošanu uzņēmēja valsts un ES pārstāvji izšķir vienīgi diplomātiskā ceļā.
      17. pants
      Citi noteikumi
      1.   Vienmēr, kad šajā nolīgumā ir minētas EUTM Mali un tās darbinieku privilēģijas, imunitāte un tiesības, uzņēmējas valsts valdība ir atbildīga par to īstenošanu un par to, lai attiecīgās uzņēmējas valsts vietējās iestādes tās ievērotu.
      2.   Nevienā no šā nolīguma noteikumiem nav paredzēts atkāpties no tiesībām, kas saskaņā ar citiem nolīgumiem var būt paredzētas nosūtītājai valstij, un tos nevar interpretēt kā atkāpes no šādām tiesībām.
      18. pants
      Īstenošanas noteikumi
      Lai īstenotu šo nolīgumu, misijas komandieris ar uzņēmējas valsts administratīvām iestādēm var slēgt īpašus nolīgumus par operatīviem, administratīviem un tehniskiem jautājumiem.
      19. pants
      Stāšanās spēkā un izbeigšanās
      1.   Šis nolīgums stājas spēkā tā parakstīšanas dienā un paliek spēkā līdz dienai, kad tiek aizvests pēdējais EUTM Mali elements un aizbrauc pēdējais EUTM Mali darbinieks, kā to paziņo EUTM Mali.
      2.   Neatkarīgi no 1. punktā noteiktā noteikumus, kas ietverti 4. panta 7. punktā, 5. panta 1., 2., 3. un 6. punktā, 6. panta 1., 3., 4., 6., 8. un 9. punktā, 11. pantā un 15. pantā, uzskata par spēkā esošiem no dienas, kad izvietots pirmais EUTM Mali darbinieks, ja šī diena ir pirms dienas, kad šis nolīgums stājies spēkā.
      3.   Šo nolīgumu var grozīt, Pusēm rakstiski par to vienojoties.
      4.   Šā nolīguma izbeigšanās neietekmē tiesības vai pienākumus, kas radušas šā nolīguma īstenošanā pirms tā izbeigšanās.

         Sagatavots Bamako 2013. gada 4. aprīlī divos oriģināleksemplāros franču valodā.

               Eiropas Savienības vārdā

               Mali Republikas vārdā

         (1)  OV L 14, 18.1.2013., 19. lpp.


title: 2011/560/ES: Eiropas Parlamenta Lēmums ( 2011. gada 10. maijs ) par Eiropas Savienības 2009. finanšu gada vispārējā budžeta izpildes apstiprināšanu, VI iedaļa – Eiropas Ekonomikas un sociālo lietu komiteja#Eiropas Parlamenta Rezolūcija ( 2011. gada 10. maijs ) ar konstatējumiem, kas ir neatņemama daļa no Lēmuma par Eiropas Savienības 2009. finanšu gada vispārējā budžeta izpildes apstiprināšanu, VI iedaļa – Eiropas Ekonomikas un sociālo lietu komiteja

text:
               27.9.2011

               LV

               Eiropas Savienības Oficiālais Vēstnesis

               L 250/97

         EIROPAS PARLAMENTA LĒMUMS
   (2011. gada 10. maijs)
   par Eiropas Savienības 2009. finanšu gada vispārējā budžeta izpildes apstiprināšanu, VI iedaļa – Eiropas Ekonomikas un sociālo lietu komiteja
   (2011/560/ES)
   EIROPAS PARLAMENTS,

               —

               ņemot vērā Eiropas Savienības 2009. finanšu gada vispārējo budžetu (1),

               —

               ņemot vērā Eiropas Savienības galīgos gada pārskatus par 2009. finanšu gadu (SEC(2010) 963 – C7–0216/2010) (2),

               —

               ņemot vērā Eiropas Ekonomikas un sociālo lietu komitejas gada ziņojumu par 2009. gadā veiktajām iekšējām revīzijām, ko tā iesniegusi budžeta izpildes apstiprinātājiestādei,

               —

               ņemot vērā Revīzijas palātas gada pārskatu par budžeta izpildi 2009. finanšu gadā, ar iestāžu atbildēm (3),

               —

               ņemot vērā deklarāciju par pārskatu ticamību, kā arī par pakārtoto darījumu likumību un pareizību (4), ko Revīzijas palāta iesniegusi saskaņā ar Līguma par Eiropas Savienības darbību 287. pantu,

               —

               ņemot vērā EK līguma 272. panta 10. punktu un 274., 275. un 276. pantu un Līguma par Eiropas Savienības darbību 314. panta 10. punktu un 317., 318. un 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 50., 86., 145., 146. un 147. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu (A7-0136/2011),

               1.

               sniedz Eiropas Ekonomikas un sociālo lietu komitejas ģenerālsekretāram apstiprinājumu par Eiropas Ekonomikas un sociālo lietu komitejas 2009. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Padomei, Komisijai, Tiesai, Revīzijas palātai, Eiropas Ombudam un Eiropas Datu aizsardzības uzraudzītājam, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Jerzy BUZEK

            Ģenerālsekretārs

         Klaus WELLE

      (1)  OV L 69, 13.3.2009.

      (2)  OV C 308, 12.11.2010., 1. lpp.

      (3)  OV C 303, 9.11.2010., 1. lpp.

      (4)  OV C 308, 12.11.2010., 129. lpp.

      (5)  OV L 248, 16.9.2002., 1. lpp.

      EIROPAS PARLAMENTA REZOLŪCIJA
      (2011. gada 10. maijs)
      ar konstatējumiem, kas ir neatņemama daļa no Lēmuma par Eiropas Savienības 2009. finanšu gada vispārējā budžeta izpildes apstiprināšanu, VI iedaļa – Eiropas Ekonomikas un sociālo lietu komiteja
      EIROPAS PARLAMENTS,

                  —

                  ņemot vērā Eiropas Savienības 2009. finanšu gada vispārējo budžetu (1),

                  —

                  ņemot vērā Eiropas Savienības galīgos gada pārskatus par 2009. finanšu gadu (SEC(2010) 963 – C7–0216/2010) (2),

                  —

                  ņemot vērā Eiropas Ekonomikas un sociālo lietu komitejas gada ziņojumu par 2009. gadā veiktajām iekšējām revīzijām, ko tā iesniegusi budžeta izpildes apstiprinātājiestādei,

                  —

                  ņemot vērā Revīzijas palātas gada pārskatu par budžeta izpildi 2009. finanšu gadā, ar iestāžu atbildēm (3),

                  —

                  ņemot vērā deklarāciju par pārskatu ticamību, kā arī par pakārtoto darījumu likumību un pareizību (4), ko Revīzijas palāta iesniegusi saskaņā ar Līguma par Eiropas Savienības darbību 287. pantu,

                  —

                  ņemot vērā EK līguma 272. panta 10. punktu un 274., 275. un 276. pantu un Līguma par Eiropas Savienības darbību 314. panta 10. punktu un 317., 318. un 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 50., 86., 145., 146. un 147. pantu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu (A7-0136/2011),

                  1.

                  norāda, ka 2009. gadā Eiropas Ekonomikas un sociālo lietu komitejas (EESK) rīcībā bija saistību apropriācijas par kopējo summu EUR 122 000 000 (2008. gadā – EUR 118 000 000) un to izlietojuma līmenis bija 98,02 %, kas ir augstāks nekā pārējo iestāžu vidējais rādītājs (97,69 %);

                  2.

                  ar bažām konstatē, ka ir sūdzības par EESK vadību un ka to rezultātā Eiropas Birojs krāpšanas apkarošanai (OLAF) 2011. gada martā pieņēma lēmumu sākt izmeklēšanu;

                  3.

                  prasa EESK sniegt par budžeta izpildes apstiprināšanu atbildīgajai Parlamenta komitejai turpmāku informāciju saistībā ar apgalvojumiem par iespējamiem pārkāpumiem:

                  4.

                  aicina EESK pilnībā sadarboties ar OLAF un sniegt OLAF darbiniekiem visu izmeklēšanas veikšanai nepieciešamo palīdzību;

                  5.

                  prasa, lai EESK sniegtu par budžeta izpildes apstiprināšanu atbildīgajai Parlamenta komitejai šādu informāciju:

                              —

                              EESK izskatītās disciplinārlietas, sevišķi disciplinārlieta Nr. 2/2007, un to ekonomiskās sekas,

                              —

                              personāla politika attiecībā uz vadošo darbinieku paaugstināšanu amatā,

                              —

                              konflikti, kas saistīti ar EESK juridiskā dienesta neatkarību,

                              —

                              EESK locekļiem un EESK prezidija locekļiem nodrošinātā pieeja visai tiem nepieciešamajai informācijai,

                              —

                              EESK veikto iekšējo revīziju norise un rezultāti;

                  6.

                  aicina ombudu iespējami drīz darīt par budžeta izpildes apstiprinājuma procedūru atbildīgajai Parlamenta komitejai zināmus saistībā ar šo konkrēto gadījumu veikto ombuda izmeklēšanu rezultātus;

                  7.

                  konstatē – Revīzijas palāta gada pārskatā ir norādījusi, ka, veicot revīziju, nav konstatētas būtiskas nepilnības, par kurām būtu jāizsaka EESK piezīmes; tomēr aicina Revīzijas palātu apstiprināt, vai, veicot revīzijas saistībā ar 2009. gada ziņojumiem, tiešām nav konstatēti pārkāpumi, par kuriem jau ierosināta disciplinārlieta Nr. 2/2007;

                  8.

                  norāda arī uz to, ka nedaudz palielinājies EESK piešķirto pastāvīgo amata vietu skaits (2009. gadā – 704, 2008. gadā – 700 un 2007. gadā – 695 amata vietas) un ka amata vietas tiek konsekventi aizpildītas (2009. gadā – 7, 2008. gadā – 19 un 2007. gadā – 9 brīvas amata vietas); konstatē, ka ir pieņemts vidējā termiņa plāns (2008.–2013. gada stratēģija), kas veicinātu sekretariātā līdztiesīgas iespējas un dažādību, šai nolūkā jo īpaši nodrošinot, ka vairāk tiek izmantotas elastīga darba laika iespējas, un gaida ziņojumus par cilvēkresursu politikas turpmāko īstenošanas gaitu;

                  9.

                  ir gandarīts, ka, saskaņā ar informāciju, ko EESK sniegusi, atsaucoties uz Parlamenta 2010. gada 5. maija rezolūciju par Eiropas Savienības 2008. finanšu gada vispārējā budžeta izpildes apstiprināšanu (6), ir pienācīgi īstenots EESK un Reģionu komitejas administratīvās sadarbības nolīgums 2008.–2014. gadam, un norāda, ka pagaidām nav konstatēta nepieciešamība arī turpmāk uzlabot praktiskus aspektus un ka abas komitejas joprojām apzinās – saskaņošanas līmenim jābūt nemainīgi augstam, un to savukārt garantē administratīvās sadarbības nolīguma pārvaldības struktūra; aicina EESK un Reģionu komiteju darīt zināmu, vai pakalpojumu nošķiršana, kas radusies administratīvās sadarbības nolīguma rezultātā, patiešām nav ietekmējusi budžeta apmēru, un ziņot budžeta izpildes apstiprinātājiestādei par termiņa vidusposma pārskatīšanas rezultātiem, kas attiecībā uz minēto nolīgumu veicama 2011. gadā;

                  10.

                  ņem vērā iestāžu sadarbības jomā īstenotos pasākumus, sevišķi to, ka tiek ieviesta personāla vadības sistēma “Sysper2”, un šai nolūkā veikto sagatavošanās darbu; norāda, ka minēto sistēmu plānots ieviest 2012. gada janvārī;

                  11.

                  vēlreiz apstiprina savu nostāju, proti, ka pārredzamības interesēs visu Savienības iestāžu locekļu finanšu interešu deklarācijām vajadzētu būt pieejamām publiskā reģistrā internetā; ņem vērā EESK sniegto atbildi, jo īpaši EESK priekšsēdētāja vietnieces vēstuli, attiecībā uz Parlamenta piezīmi par to, ka EESK locekļi nedeklarē savas finansiālās intereses, un prasa, lai EESK nodrošinātu attiecīgās informācijas publiskošanu un savā gada darbības pārskatā analizētu šā jautājuma risināšanas gaitu;

                  12.

                  atzinīgi vērtē EESK vēlmi īstenot iepriekšminētajā 2010. gada 5. maija rezolūcijā iekļauto Parlamenta ierosinājumu, proti, ka EESK locekļu ceļa izdevumus vajadzētu aprēķināt, pamatojoties tikai uz faktiskajām ceļa izmaksām (un ka dienas naudas apmēru vajadzētu pielīdzināt Eiropas Parlamenta deputātu dienas naudas apmēram), un ņem vērā EESK priekšsēdētāja vēstuli par šo jautājumu; prasa, lai EESK ziņotu par šā jautājuma turpmākas risināšanas gaitu;

                  13.

                  prasa, lai EESK ziņotu par to, kā tiek pārskatīti EESK locekļiem piemērojamie finanšu noteikumi, un informētu budžeta izpildes apstiprinātājiestādi par šā procesa rezultātiem;

                  14.

                  pauž atzinību EESK par gada darbības pārskatu nemainīgi augsto kvalitāti un atzinīgi vērtē to, ka šajos pārskatos ir sniegta informācija par pasākumiem, kas veikti saistībā ar iepriekšējiem Parlamenta lēmumiem par budžeta izpildes apstiprināšanu.

                  15.

                  aicina EESK 2011. gada laikā steidzamības kārtā veikt visaptverošu izdevumu pārskatu visās darbības jomās, lai pārliecinātos, vai visi izdevumi ir lietderīgi, tādējādi nosakot iespējamos ietaupījumus, kas šajā taupības laikā samazinātu spiedienu uz budžetu.

         (1)  OV L 69, 13.3.2009.

         (2)  OV C 308, 12.11.2010., 1. lpp.

         (3)  OV C 303, 9.11.2010., 1. lpp.

         (4)  OV C 308, 12.11.2010., 129. lpp.

         (5)  OV L 248, 16.9.2002., 1. lpp.

         (6)  OV L 252, 25.9.2010., 94. lpp.